《村夜二篇》
唐代·陆龟蒙

江上冬日短，裴回草堂暝。鸿当绝塞来，客向孤村病。

绵绵起归念，咽咽兴微咏。菊径月方高，橘斋霜已并。

盘餐蔬粟粗，史籍签牌盛。目冷松桂寒，耳喧儿女竞。

开瓶浮蚁绿，试笔秋毫劲。昼户亦重关，寒屏递相映。

诗从骚雅得，字向铅椠正。遇敌舞蛇矛，逢谈捉犀柄。

无名升甲乙，有志扶荀孟。守道希昔贤，为文通古圣。

幽忧废长剑，憔悴惭清镜。只会鱼鸟情，讵知时俗性。

浮虚多徇势，老懒图历聘。既不务人知，空馀乐天命。

吾家在田野，家事苦辽夐。耕稼一以微，囷仓自然罄。

愁襟风叶乱，独坐灯花迸。明发成浩歌，谁能少倾听。

世既贱文章，归来事耕稼。伊人著农道，我亦赋田舍。

所悲劳者苦，敢用词为诧。只效刍牧言，谁防轻薄骂。

嘻今居宠禄，各自矜雄霸。堂上考华钟，门前伫高驾。

纤洪动丝竹，水陆供鲙炙。小雨静楼台，微风动兰麝。

吹嘘川可倒，眄睐花争姹。万户膏血穷，一筵歌舞价。

安知勤播植，卒岁无闲暇。种以春鳸初，获从秋隼下。

专专望穜稑，搰搰条桑柘。日晏腹未充，霜繁体犹裸。

平生守仁义，所疾唯狙诈。上诵周孔书，沈溟至酣藉。

岂无致君术，尧舜不上下。岂无活国方，颇牧齐教化。

蛟龙任干死，云雨终不借。羿臂束如囚，徒劳夸善射。

才能诮箕斗，辩可移嵩华。若与甿辈量，饥寒殆相亚。

长吟倚清瑟，孤愤生遥夜。自古有遗贤，吾容偏称谢。

作者简介：陆龟蒙（？～公元881年），唐代农学家、文学家，字鲁望，别号天随子、江湖散人、甫里先生，江苏吴县人。曾任湖州、苏州刺史幕僚，后隐居松江甫里，编著有《甫里先生文集》等。 他的小品文主要收在《笠泽丛书》中，现实针对性强，议论也颇精切，如《野庙碑》、《记稻鼠》等。陆龟蒙与皮日休交友，世称“皮陆”，诗以写景咏物为多。